IT แรง 3 วันติด! กระฉูดต่ออีก 15% โบรกฯชู Top Pick กลุ่มสินค้าไอที-Valuation ถูก
IT แรง 3 วันติด! กระฉูดต่ออีก 15% โบรกฯชู Top Pick กลุ่มสินค้าไอที- Valuation ถูก โดย ณ เวลา 11.26 น. อยู่ที่ระดับ 4.56 บาท บวก 0.60 บาท หรือ 15.15% ด้วยมูลค่าซื้อขาย 49.74 ล้านบาท
12 เม.ย. 2561

ผู้สื่อข่าวรายงานว่า บริษัท ไอที ซิตี้ จำกัด (มหาชน) หรือ IT ณ เวลา 11.26 น. อยู่ที่ระดับ 4.56 บาท บวก 0.60 บาท หรือ 15.15% ด้วยมูลค่าซื้อขาย 49.74 ล้านบาท ราคาหุ้นพุ่งแรง 3 วันติดโดยนับตั้งแต่หุ้นปรับตัวขึ้นจากระดับ 3.84 บาท เมื่อวันที่ 10 เม.ย.61

บล.ฟินันเซีย ไซรัส ระบุในบทวิเคราะห์ว่า กลับมาแนะนำซื้อ IT ที่ราคาเป้าหมายปี 2018 เท่ากับ 6.90 บาท อิง PE เฉลี่ยของกลุ่มที่ 18 เท่า ปัจจัยหนุนระยะสั้นอยู่ที่แนวโน้มกำไร 1Q18 ที่คาดโตสูง 145% เทียบช่วงเดียวกันของปีก่อนอยู่ที่ 15 ล้านบาท จากการขยายตัวของตลาด Gamming และอัตรากำไรที่เพิ่มขึ้นตามผลของ Product Mix ขณะที่ ปัจจัยหนุนระยะกลาง-ยาวอยู่ที่ แผนปรับกลยุทธ์เพื่อเพิ่มทั้งรายได้และอัตรากำไร โดยถ้าอิงปัจจัยสำเร็จของคู่แข่งทั้ง COM7, Advice, และ J.I.B. เรามองว่า Upside ของ IT เป็นไปได้ทั้งการจับมือกับ Mobile Operator, การกลับมาขยายสาขาหรือรุกตลาดออนไลน์, และการสร้างจุดแข็งโดยเป็นผู้นำตลาด Gamming
อย่างไรก็ตาม ประมาณการของเราที่คาดกำไรสุทธิปีนี้โต 33% เทียบช่วงเดียวกันของปีก่อนอยู่ที่ 84 ล้านบาท และปีหน้าโต 24% เทียบช่วงเดียวกันของปีก่อนอยู่ที่ 105 ล้านบาท ยังมาจากการปรับลดค่าใช้จ่ายส่วนเกิน ไม่ได้รวมแผนปรับกลยุทธ์ข้างต้น ซึ่ง Valuation ตอนนี้ยังถือว่าไม่แพง PE2018 ต่ำเพียง 10 เท่า ทั้งที่อัตราการเติบโตสูงกว่า และบริหาร Cash Cycle ที่ถือเป็นกุญแจสำคัญของธุรกิจนี้ ได้ดีที่สุดในอุตสาหกรรม เราจึงเลือก IT เป็น Top Pick ของกลุ่มสินค้าไอที แม้สภาพคล่องในการลงทุนจะต่ำสุดในกลุ่มก็ตาม